LT Europos Sąjungos oficialusis leidinys L 167/1

KOMISIJOS REGLAMENTAS (ES) 2016/1002

2016 m. birželio 17 d.

kuriuo dėl didžiausios leidžiamosios AMTT, dikvato, dodino, gliufozinato ir tritosulfurono liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji dikvato liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Didžiausia leidžiamoji dodino, gliufozinato ir tritosulfurono liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) pagal Reglamento (EB) Nr. 396/2005 12 straipsnio 2 dalį kartu su jo 12 straipsnio 1 dalimi Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės dikvato DLK (2). Ji nustatė, kad vartotojams yra rizika, susijusi su miežiams, kukurūzams ir kviečiams nustatyta DLK. Todėl šią DLK reikėtų sumažinti. Tarnyba padarė išvadą, kad trūksta tam tikros informacijos apie visiems kitiems produktams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės dodino DLK (3). Ji padarė išvadą, kad trūksta tam tikros informacijos apie gyvūniniams produktams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad trūksta tam tikros informacijos apie mėlynėms, spanguolėms, serbentams, agrastams ir salierams nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą;

(4) pagal Reglamento (EB) Nr. 396/2005 12 straipsnio 2 dalį kartu su jo 12 straipsnio 1 dalimi Tarnyba pateikė pagrįstą nuomonę dėl nustatytos dabartinės gliufozinato DLK (4). Ji padarė išvadą, kad trūksta tam tikros informacijos apie mėlynėms, vaivorams ir šilauogėms, agrastams, sėjamosioms pipirnėms, ankstyvosioms barborytėms, sėjamosioms gražgarstėms, raukšlėtiesiems bastučiams ir jaunų lapų augalams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad nėra informacijos apie cukriniams kukurūzams, briuseliniams kopūstams, gūžiniams kopūstams, kininiams kopūstams, lapiniams kopūstams, ropiniams kopūstams, dygiesiems artišokams, salierams, paprastiesiems pankoliams, porams ir rabarbarams nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą. Atsižvelgiant į po pagrįstos nuomonės paskelbimo Vengrijos pateiktą papildomą informaciją apie tinkamą nepastovumo veiksnį ir kadangi rizikos vartotojams nėra, Reglamento (EB) Nr. 396/2005 II priede bulvėms turėtų būti nustatyta esamo dydžio DLK;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės tritosulfurono DLK (5). Ji pasiūlė nustatyti dvi skirtingas liekanų apibrėžtis – vieną tritosulfuronui, kitą jo metabolitui AMTT, atsižvelgiant į skirtingas jų toksikologines savybes. Tarnyba rekomendavo palikti esamą tritosulfurono DLK. Tritosulfurono metabolitui AMTT ji rekomendavo nustatyti atitinkamos nustatymo ribos DLK. Turi būti sukurti žemiausios įmanomos AMTT nustatymo ribos analizės metodai. Sukūrus šiuos metodus, reglamentu nustatyta koncentracija bet kuriuo metu gali būti peržiūrėta;

(6) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti joms skirtas konkrečias nustatymo ribas;

(8) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(9) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis. Kadangi esant dabartinei DLK negalima atmesti rizikos vartotojams galimybės, miežiams, kukurūzams ir kviečiams nustatyta 0,02 mg/kg dikvato vertė turėtų būti taikoma visiems produktams nuo šio reglamento taikymo dienos;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Dėl veikliųjų medžiagų dodino, gliufozinato ir tritosulfurono bei jo metabolito AMTT visuose produktuose ir ant jų, Reglamentas (EB) Nr. 396/2005, be šiuo reglamentu padarytų pakeitimų, toliau taikomas produktams, kurie buvo pagaminti iki 2017 m. sausio 14 d.

Dėl veikliosios medžiagos dikvato visuose produktuose ir ant jų, išskyrus miežius, kukurūzus ir kviečius, Reglamentas (EB) Nr. 396/2005, be šiuo reglamentu padarytų pakeitimų, toliau taikomas produktams, kurie buvo pagaminti iki 2017 m. sausio 14 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2017 m. sausio 14 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. birželio 17 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) Europos maisto saugos tarnyba. Review of the existing maximum residue levels (MRLs) for diquat according to Article 12 of Regulation (EC) No 396/2005. EFSA Journal 2015;13(1):3972.

(3) Europos maisto saugos tarnyba. Review of the existing maximum residue levels (MRLs) for dodine according to Article 12 of Regulation (EC) No 396/2005. EFSA Journal 2015;13(1):3946.

(4) Europos maisto saugos tarnyba. Review of the existing maximum residue levels (MRLs) for glufosinate according to Article 12 of Regulation (EC) No 396/2005. EFSA Journal 2015;13(1):3950.

(5) Europos maisto saugos tarnyba. Review of the existing maximum residue levels (MRLs) for tritosulfuron according to Article 12 of Regulation (EC) No 396/2005. EFSA Journal 2015;13(1):3964.